Vlieërplankongeluk eis ‘Egoli’-akteurCliff Simon. (Foto: Facebook) ŉ Vlieërplankongeluk het Dinsdag die lewe van die akteur Cliff Simon, bekend vir sy rolle as Mitch in die sepie Egoli en Ba’al in die Amerikaanse televisiereeks Stargate SG-1, in Topanga Beach, Kalifornië, geëis. Hy was 58 jaar oud. Simon se vrou, Colette, het die nuus op sosiale media bevestig en gesê hy is Dinsdag omstreeks 12:30 dood. “[Hy was] waarlik enig in sy soort, ŉ avonturier, ŉ seevaarder, swemmer, danser, akteur en skrywer. Daar is ŉ gaping waar hy eens op hierdie aarde gestaan het. Hy was geliefd deur te veel ander om te noem en het so ŉ groot indruk op mense se lewens gemaak. Hy was ŉ ongelooflike broer, oom, neef en vriend,” het Colette op Facebook geskryf. “’n Klein vertroosting te midde van hierdie tragedie is dat hy gesterf het terwyl hy een van die dinge gedoen het waarvoor hy die liefste was, op die strand naby die water.” Simon is op 7 September 1962 in Johannesburg gebore. Hy het ŉ loopbaan as akteur in die plaaslike sepie Egoli losgeslaan nadat hy in 1992 as Mnr. Suid-Afrika aangewys is. Hy het in 2000 na die VSA verhuis. Daar het hy rolle in reekse soos Nash Bridges en Stargate SG-1 asook die rolprent Stargate: Continuum (2008) vertolk. Hy het ŉ stil lewe in Malibu, Kalifornië, gelei tot en met sy dood. Cliff Simon in die fliek ‘Stargate: Continuum’. Hy het die rol van Ba’al vertolk. (Foto: IMDb)